# สโมสรดำน้ำบริติช

British Sub-Aqua Club|  |
| ชื่อย่อ | BSAC |
| ก่อตั้ง | 15 ตุลาคม 1953 (1953-10-15) |
| ประเภท | องค์กรเอกชน |
| สถานะตามกฎหมาย | สหกรณ์จำกัด |
| วัตถุประสงค์ | ส่งเสริมกีฬาดำน้ำเพื่อสันทนาการ |
| สํานักงานใหญ่ | สหราชอาณาจักร |
| ที่ตั้ง | * Telford's Quay, South Pier Road, เอลล์สเมียร์พอร์ต, เชเชอร์ CH65 4FL
 |
| ภูมิภาคที่รับผิดชอบ  | ทั่วโลก |
| สมาชิก  | 27,002 ในปี พ.ศ.2562 |
| ประธานกิตติมศักดิ์ | เจ้าชายแห่งเวลส์ |
| ประธาน | Maria Harwood |
| ผู้อำนวยการฝ่ายปฏิบัติการ | Mary Tetley |
| องค์กรแม่ | สภาสโมสรดำน้ำบริติช |
| สังกัด | EUF |
| พนักงาน  | 19 |
| เว็บไซต์ | www.bsac.com |

**สโมสรดำน้ำบริติช** หรือ **บริติชสับอะควาคลับ** (อังกฤษ: *British Sub-Aqua Club*; อักษรย่อ: BSAC) เป็นองค์กรส่งเสริมกีฬาดำน้ำเพื่อสันทนาการในสหราชอาณาจักร มีลักษณะประกอบด้วยสโมสรหรือศูนย์ดำน้ำท้องถิ่น และการสอนจะกระทำโดยสมาชิกของสโมสรนั้น ๆ ซึ่งต่างจากองค์กรส่งเสริมกีฬาดำน้ำแห่งอื่นซึ่งจะทำการสอนผ่านครูฝึก ซึ่งอาจจะเป็นลูกจ้างของร้านสอนดำน้ำ หรือเป็นครูอิสระ สโมสรฯ ตั้งเมื่อ พ.ศ. 2496 ในอดีตช่วงปี พ.ศ. 2530 มีจำนวนสมาชิกถึง 50,000 คน ต่อมาในปี พ.ศ.2552 จำนวนสมาชิกลดลงเหลือประมาณ 30,000 คน สโมสรดำน้ำบริติชมี เจ้าชายวิลเลียม เจ้าชายแห่งเวลส์ เป็นองค์ประธานกิตติมศักดิ์ และพระญาติฝ่ายชาย ตั้งแต่พระอัยกา พระบิดา และพระอนุชา ต่างล้วนได้รับการฝึกให้ดำน้ำจากสโมสรนี้

สโมสรดำน้ำบริติช ก่อตั้งโดยออสการ์ กูเกน, ปีเตอร์ สมอลล์, แมรี สมอลล์ และเทรเวอร์ แฮมป์ตัน ในปี พ.ศ. 2496 โดยมีแจ็ก แอตกินสัน เป็นผู้ออกแบบหลักสูตร ต่อมาในปี พ.ศ. 2497 มีการจัดตั้งสโมสรฯ ในกรุงลอนดอน สามปีต่อมาได้มีการขยายสาขาสโมสรไปยังประเทศจาเมกา ในเดือนมกราคม พ.ศ. 2502 สโมสรดำน้ำบริติชได้เผยแพร่หนังสือเรียนการดำน้ำเพื่อสันทนาการ ซึ่งใช้เป็นรากฐานของการเรียนการสอนดำน้ำในเวลาต่อมา

สโมสรดำน้ำบริติช และสมาคมกีฬาใต้น้ำแห่งชาติประเทศอื่น ๆ ได้ตกลงให้จัดตั้งสมาพันธ์กีฬาใต้น้ำโลก ขึ้นในปี พ.ศ. 2501 ซึ่งสมาชิกภาพยังคงมีอยู่จนถึงวันที่ 20 พฤษภาคม พ.ศ.2540 สโมสรฯ จึงถูกสมาพันธ์กีฬาใต้น้ำโลกเชิญออกจากการเป็นสมาชิก

สโมสรดำน้ำบริติชเป็นองค์กรแรกที่มีการนำอากาศผสมพิเศษ หรือไนทรอกซ์ มาใช้ในการดำน้ำเพื่อสันทนาการ

ตราสัญลักษณ์ของสโมสรดำน้ำบริติชเดิม เป็นรูปพระสมุทร ต่อมาในปี พ.ศ. 2560 ได้เปลี่ยนไปใช้ตัวหนังสือ BSAC ประกอบกับรูปนักดำน้ำ และคติพจน์ "Dive with us"

## หลักสูตรการศึกษา

เช่นเดียวกับองค์กรสอนดำน้ำแห่งอื่น สโมสรดำน้ำบริติช มีการจัดแบ่งระดับของนักดำน้ำดังนี้

### หลักสูตรสมัครเล่น

* Ocean Diver: เป็นการฝึกนักดำน้ำที่ไม่มีทักษะให้มีทักษะพื้นฐานในการดำน้ำแบบไม่ต้องพักลดความกด และใช้อุปกรณ์ดำน้ำที่ความลึกไม่เกิน 20 เมตร
* Sports Diver: เป็นการฝึกนักดำน้ำให้สามารถช่วยเหลือ ใช้เข็มทิศ และดำน้ำแบบมีการพักลดความกดได้ โดยมีความลึกไม่เกิน 35 เมตร
* Dive Leader: เป็นการฝึกผู้นำการดำน้ำ ให้สามารถนำนักดำน้ำอื่นไปดำน้ำได้ และสามารถจัดการและกู้ภัย โดยมีความลึกไม่เกิน 50 เมตร
* Advanced Diver: เป็นผู้สามารถนำนักดำน้ำอื่นไปดำน้ำได้
* First Class Diver: เป็นผู้สามารถนำนักดำน้ำอื่นไปปฏิบัติภารกิจสำคัญได้

### หลักสูตรครูผู้สอน

* Assistant Diving Instructor: ผู้ช่วยครู สามารถเป็นครูได้แต่ต้องอยู่ใต้การดูแล
* Theory Instructor: ครูภาคทฤษฎี สามารถสอนภาคทฤษฎีได้
* Assistant Open Water Instructor: ผู้ช่วยครูใต้น้ำ สามารถเป็นครูในแหล่งน้ำธรรมชาติได้แต่ต้องได้รับการดูแล
* Practical Instructor: ครูภาคปฏิบัติ สามารถสอนภาคทฤษฎีและปฏิบัติได้
* Open Water Instructor: ครูเต็มรูปแบบขั้นต้น สามารถสอนทักษะชั้นต้นได้ ช่วยเหลือครูอื่นในการสอนได้
* Advanced Instructor: ครูเต็มรูปแบบขั้นกลาง สามารถสอนทักษะชั้นสูงได้
* Instructor Trainer: ครูผู้ฝึกครู
* National Instructor: ผู้อำนวยการหลักสูตร

## ดูเพิ่ม

* สมาคมครูสอนดำน้ำแห่งชาติ
* สมาคมวิชาชีพครูสอนดำน้ำ
* สกูบาสกูส์อินเตอร์เนชันแนล
* สมาพันธ์กีฬาใต้น้ำโลก

## อ้างอิง